**9. ULOGA SEKTORSKIH VIJEĆA U REFORMI OBRAZOVANJA**

knowledge café

* U transformacijskim i reformskim tipovima kvalifikacijskih okvira ulogu odobravanja standarda kvalifikacije, a ponekad i njihovog razvoja preuzimaju sektorska vijeća, dionički sastavljena tijela koja uključuju i sektorske eksperte.
* Struktura upravljanja unutar HKO organizirana je na način da se strateškim upravljanjem bavi Nacionalno vijeće za razvoj ljudskih potencijala, dionički sastavljeno tijelo imenovano od strane Hrvatskog Sabora.
* Operativnu ulogu preuzimaju ministarstva obrazovanja i rada te stručne agencije u sustavu obrazovanja, dok su uvedena i sektorska vijeća koja su zadužena za razvoj sektora te za odobravanje standarda kvalifikacija i zanimanja u pojedinom sektoru.
* Danas je ovakav pristup vrlo popularan i mnogi kvalifikacijski okviri unutar svoje organizacijske strukture imaju ovakva tijela, pri čemu za potrebe detaljnije analize valja uvesti nešto finiju podjelu koja ih dijeli na transverzalna vijeća (koja obično pokrivaju više gospodarskih ili obrazovnih sektora) i sektorska vijeća koja imaju iste uloge ali pokrivaju obično samo jedan sektor.

U Hrvatskoj se ustrojava ukupno 25 + 1 sektorsko vijeće, i to :

* 13 koja pokrivaju strukovne sektore na svim obrazovnim razinama (npr. elektrotehnika i računarstvo)
* 12 koja pokrivaju opće sektore (npr. fizika) i 1 interdisciplinarno vijeće.

Vijeća su sastavljena od ukupno 11 članova, i to:

* predstavnika ministarstva zaduženog za sektor
* predstavnika zavoda za zapošljavanje
* predstavnika agencija u sustavu obrazovanja (tzv. rotirajuća pozicija)
* osam sektorskih stručnjaka iz obrazovnog sektora i reprezentativnih sindikata obrazovnog sektora, reprezentativnih sindikata organiziranih u gospodarskom sektoru, udruga poslodavaca i drugih organizacija civilnog društva koji djeluju u sektoru za koji se osniva vijeće.

Ključne uloge svakog od sektorskih vijeća su:

* vrednovanje prijedloga skupova ishoda učenja, standarda zanimanja i standarda kvalifikacija
* analiza postojećih i potrebnih kompetencija unutar sektora
* davanje preporuke o upisnoj politici, upisnim kvotama i financiranju kvalifikacija iz javnih izvora
* davanje preporuka za promjene u standardima kvalifikacija
* davanje preporuka za promjene u Nacionalnoj klasifikaciji zanimanja
* davanje preporuka za razvoj sektora.